Gedagte vir die dag: Om te troetelFoto: cocoparisienne/pixabay.com Weerhou my van waardelose dinge; laat my lewe volgens u voorskrifte. (Psalm 119:37) In een van Suid-Afrika se bekende reistydskrifte is in ’n artikel vertel van ’n gewilde meerdagstaproete tussen die kusdorpe Oesterbaai en St. Francisbaai, die Tjokka-roete. Saam met ’n gids wat goed met die gebied bekend is, kan jy oor ’n tydperk van vier dae die mooi omgewing waardeer, voëls besigtig, besonderse skulpe optel en boonop goeie stapoefening kry. Die artikel is van treffende omgewingsfoto’s vergesel, insluitend skulpvondse, otters en ander nuuskierige seediere en ’n indrukwekkende groep windmeule vir kragopwekking. Op een van die foto’s is ’n vriendelike skaaphond, Valiant, wat gereeld as ’n “gidshond” by stapgroepe aansluit wat hulle in die omgewing van Oesterbaai bevind. Uitgelate in die vlak golwe dui hy dan as’t ware die pad aan die stappers aan tot by Oesterbaai. Ongelukkig het Valiant op ’n dag net eenvoudig verdwyn, wat uiteraard tot groot hartseer by sy eienaars en “nuwe vriende” gelei het. Hy is nie weer gesien nie. Troeteldiere, elkeen met sy eie persoonlikheid, is een van God se kosbare geskenke wat vir kleur in die mens se soms vaal alledaagse bestaan sorg. Hulle is meestal dankbare wesens, lojaal en sonder voorgee. Soos hul gepaste versamelnaam aandui, is troeteldiere daar om getroetel te word. Geniet hulle, want hulle is van die waardevolle dinge wat ’n mens se dag opvrolik.